b'\n_START_ARTICLE_\nJarno M\xc3\xa4llinen\n_START_PARAGRAPH_\nJarno M\xc3\xa4llinen (s. 22. tammikuuta 1965 Helsinki) on suomalainen muusikko ja kirjailija. Parhaiten h\xc3\xa4net tunnetaan oululaisen Radiopuhelimet-yhtyeen lauluntekij\xc3\xa4n\xc3\xa4 ja kitaristina. M\xc3\xa4llinen on soittanut my\xc3\xb6s muun muassa Kansanturvamusiikkikomissiossa. H\xc3\xa4n on ty\xc3\xb6skennellyt toimittajana Kaleva-sanomalehdess\xc3\xa4 sek\xc3\xa4 freelancer-toimittajana. M\xc3\xa4llinen on syntynyt Helsingiss\xc3\xa4 ja muuttanut yhdeks\xc3\xa4nvuotiaana Ouluun. H\xc3\xa4nen is\xc3\xa4ns\xc3\xa4 oli Kalevan pitk\xc3\xa4aikainen p\xc3\xa4\xc3\xa4toimittaja Teuvo M\xc3\xa4llinen._NEWLINE_M\xc3\xa4llisen esikoisromaani Kieroonkasvukertomus ilmestyi vuonna 2011. Se perustuu osittain Radiopuhelimien ja teatteriohjaaja Juha Hurmeen yhdess\xc3\xa4 toteuttamaan musiikkin\xc3\xa4ytelm\xc3\xa4\xc3\xa4n Tommi, jota esitettiin N\xc3\xa4lk\xc3\xa4teatterin ja Oulun kaupunginteatterin yhteistuotantona vuonna 2005. M\xc3\xa4llisen tekstej\xc3\xa4 on julkaistu my\xc3\xb6s Like Kustannuksen Radiopuhelimet-kirjassa, joka ilmestyi 2006. H\xc3\xa4nen toinen romaaninsa Hiekkaan piirretty hirvi\xc3\xb6 sijoittuu lehdist\xc3\xb6maailmaan. Kolmas romaani Kotirintama kertoo leski-is\xc3\xa4n ja t\xc3\xa4m\xc3\xa4n pojan el\xc3\xa4m\xc3\xa4st\xc3\xa4 jatkosodan aikaisessa Pohjois-Suomessa. Teos sai eritt\xc3\xa4in positiivisen vastaanoton.'